Rōmulus urbem pulchram aedificāvit: multī ad urbem vēnērunt quod erant vīllae magnae et tabernae bonae. fēminae tamen in urbe nōn aderant. Rōmulus et Rōmānī trīstēs erant: ‘uxōrēs habēre nōn possumus,’ inquiunt Rōmānī miserī. ‘līberōs habēre nōn possumus; mox mortui erimus; quī tum erunt Rōmānī?’

cēterae tamen urbēs fēminās Rōmānīs dare nōlēbant: ‘Rōmānī,’ inquiunt, ‘sunt malī. iūssimus fēminās in urbibus nostrīs manēre.’

tum Rōmānī trīstissimī erant. Rōmulus tamen cōnsilium cēpit: ‘potestis,’ inquit, ‘fēminās rapere!’ Rōmulus Rōmānīs persuāsit; Rōmānōs iūssit lūdōs Neptūnālēs facere et fēminās ad lūdōs vocāre. Rōmānī fēminās lūdōs spectāre volēbant, quod volēbant capere fēminās nēsciās.

multae fēminae ad lūdōs ex urbibus cēterīs festīnāvērunt. multae fēminae lūdōs spectābant; Rōmānī tamen nōn lūdōs spectābant sed fēminās. subitō Rōmulus sīgnum dedit; subitō Rōmānī fēminās rapuērunt! fēminae quaedam perterritae erant et magnopere lacrimābant, sed cēterae fēminae erant īrātae et magnopere clāmābant: ‘cūr Rōmānī nōs rapuērunt? nōnne possumus abīre? miserae sumus quod malum est esse uxōrēs Rōmānōrum.’

Rōmānī tamen fēminās amābant; Rōmānī fēminās laudābant: ‘pulchrae estis,’ clāmābant Rōmānī, ‘et possumus vōs magnopere amāre. laetī sumus quod nunc estis uxōrēs nostrae. nōn malum est esse uxōrēs Rōmānōrum!’ Rōmānī fēminīs persuāsērunt; Rōmānī laetī erant quod tandem uxōrēs pulchrās et bonās habēbant.